b'\n_START_ARTICLE_\nEric Robertson Dodds\n_START_SECTION_\nElu ja haridustee\n_START_PARAGRAPH_\nDodds s\xc3\xbcndis kooli\xc3\xb5petajate pojana. Tema isa Robert suri, kui poeg oli 7-aastane. K\xc3\xbcmneaastaselt kolis ta koos emaga Dublinisse._NEWLINE_1912. aastal sai ta stipendiumi Oxfordi \xc3\x9clikooli University College\'is \xc3\xb5ppimiseks. Ta \xc3\xb5ppis Literae Humaniores programmis, mis t\xc3\xa4hendas kaheosalist nelja-aastast kursust (viie semestri jooksul k\xc3\xa4sitleti ladina ja kreeka autorite tekste, seitsme semestri jooksul antiikajalugu ja -filosoofiat). Tema s\xc3\xb5prade hulka kuulusid Oxfordis Aldous Huxley ja T. S. Eliot._NEWLINE_1916. aastal pidi ta Oxfordist lahkuma, kuna oli toetanud Lihav\xc3\xb5tte\xc3\xbclest\xc3\xb5usu, ent ta naasis j\xc3\xa4rgneval aastal, et sooritada \xc3\xbclikooli l\xc3\xb5pueksamid.\n_START_SECTION_\nT\xc3\xb6\xc3\xb6k\xc3\xa4ik\n_START_PARAGRAPH_\n1919. aastal sai temast klassikalise filoloogia lektor Readingi \xc3\x9clikoolis, 1924. aastal kreeka keele professor Birminghami \xc3\x9clikoolis._NEWLINE_1936. m\xc3\xa4\xc3\xa4rati ta Oxfordi \xc3\x9clikooli kreeka keele professoriks (Regius Professor of Greek, kuningas Henry VIII poolt 1541. aastal asutatud professuur). Tema eelk\xc3\xa4ija sellel kohali oli Gilbert Murray, kes soovitas Doddsi peaminister Stanley Baldwinile. Doddsi m\xc3\xa4\xc3\xa4ramine sellele kohale p\xc3\xa4lvis kriitikat ning ta ei olnud alguses kolleegide hulgas v\xc3\xa4ga populaarne.\n_START_SECTION_\nTeosed\n_START_PARAGRAPH_\nDoddsi peateos on "The Greeks and the Irrational" (Berkeley: University of California Press, 1951). Eesti keeles on ilmunud tema raamat "Paganad ja kristlased \xc3\xa4ngistuse ajastul" (Tallinn: Varrak, 2003; inglise keelest t\xc3\xb5lkinud Marju Lepaj\xc3\xb5e; originaal "Pagan and Christian in an age of anxiety: some aspects of religious experience from Marcus Aurelius to Constantine", Cambridge: Cambridge University Press, 1965).\n_START_SECTION_\nIsiklikku\n_START_PARAGRAPH_\n1923. aastal abiellus Dodds Readingi \xc3\x9clikooli inglise keele lektori Annie Edwards Powelliga (1886\xe2\x80\x931973). Lapsi neil ei olnud.'